ᱥᱟᱱᱛᱟᱲᱤ ᱵᱤᱵᱷᱟᱜᱽ, ᱵᱤᱥᱥᱚ ᱵᱷᱟᱨᱚᱛᱤ

ᱵᱤᱥᱥᱚ-ᱵᱷᱟᱨᱚᱛᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱨᱮᱭᱟᱜ ᱥᱟᱱᱛᱟᱲᱤ ᱵᱤᱵᱷᱟᱜᱽ ᱫᱚ ᱯᱚᱪᱷᱤᱢ ᱵᱟᱝᱞᱟ ᱨᱮᱭᱟᱜ ᱥᱟᱱᱛᱤᱱᱤᱠᱮᱛᱚᱱ ᱨᱮ ᱢᱮᱱᱟᱜ ᱢᱤᱫ ᱥᱟᱱᱛᱟᱲᱤ ᱯᱟᱹᱨᱥᱤ, ᱥᱟᱶᱦᱮᱫ ᱟᱨ ᱞᱟᱠᱪᱟᱨ ᱯᱚᱲᱦᱚᱱ ᱨᱮᱭᱟᱜ ᱛᱟᱞᱢᱟ ᱠᱟᱱᱟ᱾ ᱱᱚᱣᱟ ᱫᱚ ᱒᱐᱐᱙ ᱥᱮᱨᱢᱟ ᱨᱮ ᱥᱟᱱᱛᱟᱲᱤ ᱨᱮ ᱵᱤ.ᱮ. (ᱢᱟᱹᱱᱟᱱ) ᱯᱚᱲᱦᱚᱱ ᱠᱟᱹᱢᱤᱦᱚᱨᱟ ᱥᱟᱶᱛᱮ ᱮᱛᱚᱦᱚᱵ ᱞᱮᱱᱟ᱾ ᱥᱟᱱᱛᱟᱲᱤ ᱯᱟᱹᱨᱥᱤ, ᱥᱟᱶᱦᱮᱫ ᱟᱨ ᱞᱟᱠᱪᱟᱨ ᱨᱮᱭᱟᱜ ᱩᱛᱷᱱᱟᱹᱣ ᱜᱮ ᱵᱤᱵᱷᱟᱜᱽ ᱨᱮᱭᱟᱜ ᱢᱩᱬᱩᱛ ᱡᱚᱥ ᱫᱚ ᱠᱟᱱᱟ᱾

ᱱᱟᱜᱟᱢ
ᱥᱟᱱᱛᱟᱲᱤ ᱵᱤᱵᱷᱟᱜᱽ ᱫᱚ ᱟᱹᱰᱤ ᱟᱭᱢᱟ ᱦᱩᱞᱥᱟᱹᱭ ᱛᱟᱭᱚᱢ ᱛᱷᱟᱯᱚᱱ ᱟᱠᱟᱱᱟ᱾ ᱯᱩᱭᱞᱩ ᱑᱙᱘᱐ ᱥᱮᱨᱢᱟ ᱨᱮ ᱥᱟᱱᱛᱟᱲᱤ ᱵᱤᱵᱷᱟᱜᱽ ᱫᱚ ᱵᱟᱝᱞᱟ ᱵᱤᱵᱷᱟᱜᱽ ᱨᱮᱭᱟᱜ ᱥᱟᱱᱛᱟᱲᱤ ᱯᱟᱹᱨᱥᱤ ᱦᱟᱹᱴᱤᱧ ᱦᱤᱥᱟᱹᱵᱽ ᱛᱮ ᱛᱷᱟᱯᱚᱱ ᱞᱮᱱᱟ᱾ ᱩᱱ ᱡᱚᱠᱷᱮᱡᱽ ᱱᱚᱣᱟ ᱫᱚ ᱥᱟᱱᱛᱟᱲᱤ ᱯᱟᱹᱨᱥᱤ ᱪᱮᱛᱟᱱ ᱥᱟᱨᱴᱤᱯᱷᱤᱠᱮᱴ (ᱥᱤᱫ ᱥᱟᱠᱟᱢ), ᱰᱤᱯᱞᱳᱢᱟ ᱟᱨ ᱮᱰᱵᱷᱟᱱᱥ ᱰᱤᱯᱞᱳᱢᱟ ᱠᱟᱹᱢᱤᱦᱚᱨᱟ ᱪᱟᱪᱞᱟᱣ ᱞᱟᱹᱜᱤᱫ ᱵᱮᱵᱷᱟᱨᱚᱜ ᱠᱟᱱ ᱛᱟᱦᱮᱱᱟ᱾ ᱩᱱ ᱚᱠᱛᱚ ᱵᱤᱵᱷᱟᱜᱽ ᱨᱮᱭᱟᱜ ᱡᱚᱥ ᱛᱟᱦᱮ ᱠᱟᱱᱟ ᱵᱮᱼᱥᱟᱱᱛᱟᱲ ᱦᱚᱲ ᱠᱚ ᱛᱟᱞᱟ ᱨᱮ ᱥᱟᱱᱛᱟᱲᱤ ᱯᱟᱹᱨᱥᱤ ᱨᱮᱭᱟᱜ ᱯᱟᱥᱱᱟᱣ᱾ ᱮᱛᱚᱦᱚᱵ ᱚᱠᱛᱚ ᱨᱮ ᱵᱚᱨᱠᱟ ᱥᱚᱨᱮᱱ ᱫᱚ ᱱᱚᱣᱟ ᱦᱟᱹᱴᱤᱧ ᱨᱮᱱ ᱮᱥᱤᱥᱴᱮᱱᱴ ᱞᱮᱠᱪᱟᱨᱟᱨ ᱮ ᱛᱟᱦᱮ ᱠᱟᱱᱟ᱾ ᱩᱱᱡᱚᱠᱷᱮᱡ ᱱᱚᱸᱰᱮ ᱨᱳᱢᱟᱱ ᱪᱤᱠᱤ ᱛᱮ ᱯᱟᱲᱦᱟᱣ ᱦᱩᱭᱩᱜ ᱠᱟᱱ ᱛᱟᱦᱮᱱᱟ᱾ ᱒᱐᱐᱓ ᱥᱮᱨᱢᱟ ᱨᱮ ᱥᱟᱱᱛᱟᱲᱤ ᱯᱟᱹᱨᱥᱤ ᱥᱤᱧᱚᱛ ᱨᱮᱭᱟᱜ ᱥᱚᱝᱵᱤᱫᱷᱟᱱ ᱨᱮᱭᱟᱜ ᱤᱨᱟᱹᱞᱟᱱ ᱚᱱᱩᱥᱩᱪᱤ ᱨᱮ ᱥᱮᱞᱮᱫ ᱮᱱᱟ ᱟᱨ ᱒᱐᱐᱔ ᱥᱮᱨᱢᱟ ᱨᱮ ᱢᱱ. ᱥᱩᱨᱭᱚ ᱠᱩᱢᱟᱨ ᱦᱟᱸᱥᱫᱟ ᱥᱟᱱᱛᱟᱲᱤ ᱯᱟᱹᱨᱥᱤ ᱦᱟᱹᱴᱤᱧ ᱨᱮᱱ ᱮᱥᱤᱥᱴᱮᱱᱴ ᱞᱮᱠᱪᱟᱨᱟᱨ ᱞᱮᱠᱟᱛᱮᱭ ᱵᱚᱦᱟᱞ ᱞᱮᱱᱟ᱾

ᱥᱟᱱᱛᱟᱲ ᱠᱚᱣᱟᱜ ᱟᱹᱰᱤ ᱟᱭᱢᱟ ᱦᱩᱞᱥᱟᱹᱭ ᱛᱟᱭᱚᱢ ᱢᱩᱪᱟᱹᱫ ᱒᱐᱐᱙ ᱥᱮᱨᱢᱟ ᱨᱮ ᱵᱤ.ᱮ. ᱥᱟᱱᱛᱟᱲᱤ ᱠᱟᱹᱢᱤᱦᱚᱨᱟ ᱥᱟᱶᱛᱮ ᱥᱟᱱᱛᱟᱲᱤ ᱵᱤᱵᱷᱟᱜᱽ ᱪᱟᱹᱞᱩ ᱞᱮᱱᱟ᱾ ᱱᱤᱛ ᱱᱚᱸᱰᱮ ᱠᱷᱟᱹᱞᱤ ᱚᱞ ᱪᱤᱠᱤ ᱦᱚᱨᱚᱯ ᱛᱮᱜᱮ ᱚᱞᱚᱜᱼᱯᱟᱲᱦᱟᱣ ᱦᱩᱭᱩᱜ ᱠᱟᱱᱟ᱾

ᱠᱳᱨᱥ ᱠᱚ
ᱞᱮᱛᱟᱲ ᱠᱳᱨᱥ
 ᱠᱳᱨᱥ ᱨᱮᱭᱟᱜ ᱧᱩᱛᱩᱢ  ᱦᱟᱛᱟᱣ ᱦᱩᱭᱩᱜ ᱠᱟᱱᱟ ᱵᱤ.ᱮ. ᱥᱟᱱᱛᱟᱲᱤ (ᱢᱟᱹᱱᱟᱱ)  ᱑᱙ ᱮᱢ.ᱮ. ᱥᱟᱱᱛᱟᱲᱤ (ᱟᱹᱠᱤᱞᱢᱟᱱ)  ᱓᱑ ᱥᱟᱱᱛᱟᱲᱤ ᱨᱮ ᱵᱤ.ᱮᱰ ᱐᱓ ᱥᱟᱱᱛᱟᱲᱤ ᱨᱮ ᱯᱤ.ᱮᱭᱤᱪᱰᱤ ᱐᱕

ᱠᱮᱡᱩᱣᱟᱞ ᱠᱳᱨᱥ
 ᱠᱳᱨᱥ ᱨᱮᱭᱟᱜ ᱧᱩᱛᱩᱢ  ᱦᱟᱛᱟᱣ ᱦᱩᱭᱩᱜ ᱠᱟᱱᱟ ᱥᱟᱱᱛᱟᱲᱤ ᱯᱟᱹᱨᱥᱤ ᱨᱮ ᱥᱟᱨᱴᱤᱯᱷᱤᱠᱮᱴ  ᱔᱒ ᱥᱟᱱᱛᱟᱲᱤ ᱯᱟᱹᱨᱥᱤ ᱨᱮ ᱰᱤᱯᱞᱳᱢᱟ  ᱔᱒ ᱥᱟᱱᱛᱟᱲᱤ ᱯᱟᱹᱨᱥᱤ ᱨᱮ ᱮᱰᱵᱷᱟᱱᱥ ᱰᱤᱯᱞᱳᱢᱟ  ᱔᱒

ᱵᱷᱩᱨᱛᱤ ᱨᱮᱭᱟᱜ ᱦᱚᱨᱟ

ᱢᱟᱪᱮᱫ ᱠᱚ
ᱱᱤᱛᱚᱜ ᱵᱤᱵᱷᱟᱜᱽ ᱨᱮᱱ ᱛᱩᱨᱩᱭ ᱜᱚᱴᱟᱱ ᱢᱟᱪᱮᱫ ᱢᱮᱱᱟᱜ ᱠᱚᱣᱟ᱾

᱒᱐᱐᱙ ᱥᱮᱨᱢᱟ ᱨᱮ ᱢᱱ. ᱥᱚᱱᱚᱛ ᱦᱟᱸᱥᱫᱟ ᱟᱨ ᱰᱨ. ᱫᱷᱚᱱᱮᱥᱣᱚᱨ ᱢᱟᱺᱡᱷᱤ, ᱒᱐᱑᱐ ᱥᱮᱨᱢᱟ ᱨᱮ ᱰᱨ. ᱫᱩᱠᱷᱤᱭᱟᱹ ᱢᱩᱨᱢᱩ ᱟᱨ ᱢᱱ. ᱢᱚᱱᱥᱟᱨᱟᱢ ᱢᱩᱨᱢᱩ, ᱟᱨ ᱒᱐᱑᱑ ᱥᱮᱨᱢᱟ ᱨᱮ ᱢᱱ. ᱛᱚᱯᱚᱱ ᱥᱚᱨᱮᱱ ᱟᱨ ᱢᱱ. ᱨᱟᱹᱢᱩ ᱦᱮᱢᱵᱽᱨᱚᱢ ᱵᱤᱵᱷᱟᱜᱽ ᱨᱮᱱ ᱮᱥᱤᱥᱴᱮᱱᱴ ᱯᱳᱨᱯᱷᱮᱥᱟᱨ (ᱜᱚᱲᱚ ᱜᱟᱞᱚᱪᱤᱭᱟᱹ) ᱞᱮᱠᱟᱛᱮ ᱠᱚ ᱵᱚᱦᱟᱞ ᱟᱠᱟᱱᱟ᱾ ᱚᱱᱟ ᱛᱟᱭᱚᱢ ᱒᱐᱑᱒ ᱥᱮᱨᱢᱟ ᱨᱮ ᱮᱢ.ᱮ. ᱥᱟᱱᱛᱟᱲᱤ ᱠᱟᱹᱢᱤᱦᱚᱨᱟ ᱪᱟᱹᱞᱩ ᱟᱠᱟᱱᱟ᱾

ᱯᱩᱛᱷᱤ ᱠᱷᱟᱸᱫᱟ
ᱥᱟᱱᱛᱟᱲᱤ ᱵᱤᱵᱷᱟᱜᱽ ᱨᱮ ᱢᱤᱫ ᱯᱩᱛᱷᱤ ᱠᱷᱟᱸᱫᱟ (ᱞᱟᱭᱵᱽᱨᱮᱨᱤ) ᱢᱮᱱᱟᱜᱼᱟ᱾ ᱱᱚᱸᱰᱮ ᱫᱚ ᱥᱟᱱᱛᱟᱲᱤ ᱯᱩᱛᱷᱤ, ᱯᱟᱛᱷᱟᱢ ᱠᱚ ᱥᱟᱶᱛᱮ ᱱᱚᱸᱰᱮ ᱨᱮᱱ ᱯᱟᱹᱴᱷᱩᱣᱟᱹ, ᱠᱷᱚᱸᱫᱽᱨᱚᱫᱤᱭᱟᱹ ᱟᱨ ᱢᱟᱪᱮᱫ ᱠᱚᱣᱟᱜ ᱠᱷᱚᱸᱫᱽᱨᱚᱱ ᱥᱟᱠᱟᱢ ᱠᱚ ᱡᱚᱜᱟᱣ ᱡᱚᱛᱚᱱ ᱠᱟᱛᱮ ᱫᱚᱦᱚ ᱢᱮᱱᱟᱜᱼᱟ᱾

ᱵᱟᱨᱦᱮ ᱡᱚᱱᱚᱲ
 ᱵᱤᱥᱥᱚ ᱵᱷᱟᱨᱚᱛᱤ

ᱛᱷᱚᱠ: ᱵᱤᱥᱥᱚ ᱵᱷᱟᱨᱚᱛᱤ ᱡᱮᱜᱮᱛ ᱵᱤᱨᱫᱟᱹᱜᱟᱲ
ᱛᱷᱚᱠ: ᱯᱚᱪᱷᱤᱢ ᱵᱟᱝᱞᱟ ᱨᱮ ᱥᱟᱱᱛᱟᱲᱤ ᱯᱟᱲᱦᱟᱣ ᱦᱩᱭᱩᱜ ᱠᱟᱱ ᱠᱚᱞᱮᱡᱽ ᱟᱨ ᱡᱮᱜᱮᱛ ᱵᱤᱨᱫᱟᱹᱜᱟᱲ ᱠᱚ

ᱥᱟᱹᱠᱷᱭᱟᱹᱛ